АҞӘА, абҵара 10 - Sputnik. Аԥсныҟа иаашьҭуп ҩ-нызқь доза аимҳәазы алаҵақәа "Ультрикси" "Совигриппи" ҳәа аанацҳауеит аминистрра апресс-маҵзура.
Иаанхо ахыԥхьаӡара абҵарамза нҵәаанӡа иаашьҭхоит.
"Аԥхьатәи апартиа, 500-700 доза амедперсонал ирызкуп. Иаанхо – ахәыҷқәа. Амедусҳәарҭақәа рҟынтәи азыҳәақәа ҳарзыԥшуп. Алаҵаҟаҵара ҳалагоит абри амчыбжь азы", - лҳәеит аминистрра ахәышәтәра-профилактикатә цхыраара аусбарҭа аҟазауаҩ Есма Гәниаԥҳа.
Лара ишылҳәаз ала ашколқәра иаҵанакуа ахәыҷқәа алаҵа рзыҟаҵашьа Аҵара аминистрра алархәны иӡбахоит.
"Аԥкыратә уснагӡатәқәа ҳрықәныҟәаны ашколқәа рҿы ахәыҷқәа реизгара ҳалагом. Иҟалоит класс-классла инаҳаԥхьар. Еиҳа еиҵбацәоу ахәыҷқәа аполиклиникаҿы алаҵа рзыҟарҵар рылшоит", - лҳәеит лара.
Аҟәатәи ахәыҷтәы поликлиника аҳақьым хада Ада Абыхәԥҳа Sputnik иазеиҭалҳәеит аамҭалатәи аимҳәазы алаҵа аполиклиникаҿы ишыҟарҵо, иара убасгьы ашколқәа рмедицинатә кабинетқәа рҿы.
"Ашкол аҿтәи амедеҳәшьа адиректор илаадырра ҟалҵоит алаҵаҟаҵара аамҭазы. Аҭаацәа рхәыҷқәа амедицинатә кабинет ахь инаргалоит алаҵаҟаҵаразы" ҳәа лҳәеит Абыхәԥҳа.
Лара ишылҳәаз ала ахәыҷтәы поликлиникак фымз инаркны изхыҵуа ахәыҷқәа алаҵа рзыҟарҵоит. Алаҵаҟаҵара 14 мшы шахылалак ацәеижьҿагылақәа аҿиара иалагоит.
Алаҵаҟаҵараан ахәыҷы игәы бзиазароуп, ишоура халаны иҟамзароуп.
2020 шықәсазы асезонтә еимҳәа алаҵа жьҭаарамзазы иҟарҵараны иҟан, аха урыстәылатәи алаҵа ҭзыжьуа азауадқәа ианаамҭаз иахьахьымӡаз азы аграфик еиҭагахеит.
Алаҵа аашьҭра аамҭа хьшәахеит избанзар Урыстәыла ақәҵара ҭыҵит 60 процент ауааԥсыра алаҵа рзыҟаҵазарц азы. Азауадқәа аминистрра адырра арҭеит убри азы алаҵа аашьҭра аграфик шеиҭаҵуазы.
Алаҵа изҭаху зегьы хатәгәаԥхарала аполиклиникаҿ инеины хәыда-ԥсада иҟарҵар ҟалоит.